Għaxart ijiem qabel id-data tad-dħul fis-seħħ tar-Regolament Ġenerali dwar il-Protezzjoni tad-Dejta, il-Kummissjoni Ewropea llum qed tippreżenta sett ta' azzjonijiet konkreti li l-mexxejja Ewropej jistgħu jieħdu biex iħarsu l-privatezza taċ-ċittadini u jagħmlu s-Suq Uniku Diġitali tal-UE realtà qabel tmiem l-2018. Il-Komunikazzjoni ppreżentata llum hija l-kontribut tal-Kummissjoni għad-diskussjonijiet informali li se jkollhom għada l-mexxejja tal-UE f'Sofija. Il-Kummissjoni temmen li huwa fl-interess komuni tal-Istati Membri kollha li jimmaniġġjaw it-trasformazzjoni diġitali billi jsegwu approċċ Ewropew, li jgħaqqad l-investiment fl-innovazzjoni diġitali ma' regoli stretti dwar il-protezzjoni tad-dejta. Dan se jippermetti lill-UE tindirizza b'mod effettiv l-isfidi ta' ekonomija globali dejjem aktar ibbażata fuq id-dejta. Il-Viċi-President Andrus Ansip, responsabbli mis-Suq Uniku Diġitali, qal: “Id-dejta hija fil-qalba tal-ekonomija u tas-soċjetà tagħna. Jeħtieġ li l-fluss tagħha jkun liberu, bla periklu u sikur. Il-Kummissjoni Ewropea ressqet il-proposti kollha għal Suq Uniku Diġitali; issa huma l-mexxejja tal-UE li għandhom il-mezzi biex jiftħu l-bibien tal-opportunitajiet diġitali. Dan l-ambjent regolatorju ġdid għandu jimxi id f'id ma' investimenti kbar f'oqsma bħaċ-ċibersigurtà, 5G, l-intelliġenza artifiċjali u l-informatika ta' prestazzjoni għolja.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet: “Ir-rivelazzjonijiet reċenti ta' Facebook u Cambridge Analytica jikkonfermaw mill-ġdid li l-UE għamlet l-għażla t-tajba meta daħħlet fis-seħħ regoli b'saħħithom tal-protezzjoni tad-dejta. Il-ġbir tad-dejta bl-għan li tiġi mmanipulata l-opinjoni pubblika huwa inaċċettabbli. Aħna kburin li qed nistabbilixxu standard globali ġdid għall-protezzjoni tad-dejta personali.” Dan huwa fundamentali għall-fiduċja tal-konsumaturi f'ekonomija u soċjetà li qed isiru dejjem aktar diġitali.” Mariya Gabriel, il-Kummissarju għall-Ekonomija u s-Soċjetà Diġitali, qalet: “Qafas regolatorju tajjeb huwa kruċjali biex tinħoloq il-fiduċja u jiġi żviluppat in-negozju onlajn. Flimkien mar-Regolament Ġenerali dwar il-Protezzjoni tad-Dejta, ir-Regolament dwar il-Privatezza Elettronika se jiżgura s-sikurezza tal-komunikazzjonijiet elettroniċi taċ-ċittadini tagħna. F'Sofija, il-mexxejja tal-UE ser jkollhom okkażjoni unika biex jagħtu inċentivi deċiżivi dwar il-proposti diġitali ewlenin li għad fadal u li għadhom qed jiġu nnegozjati.” Tliet snin wara l-adozzjoni tal-Istrateġija tas-Suq Uniku Diġitali, is-Suq Uniku Diġitali mexa 'l quddiem, bi 12-il proposta leġiżlattiva miftiehma mill-Parlament u mill-Kunsill, mid-29 ippreżentati mill-Kummissjoni minn Mejju 2015. Il-liġijiet ewlenin il-ġodda dwar il-protezzjoni tad-dejta, iċ-ċibersigurtà u t-tmiem tat-tariffi tar-roaming tal-mowbajl diġà qegħdin fis-seħħ jew se jkunu fis-seħħ fi kwistjoni ta' jiem jew ġimgħat. L-Istati Membri jridu jiżguraw li dawn ir-regoli li kien hemm qbil dwarhom issa jaħdmu fil-prattika. It-tisħiħ tal-protezzjoni tad-dejta personali fl-UE Ir-Regolament Ġenerali dwar il-Protezzjoni tad-Dejta: Żewġ terzi tal-Ewropej jgħidu li huma inkwetati li ma għandhomx kontroll fuq l-informazzjoni li jipprovdu onlajn, filwaqt li nofshom huma mħassba li jistgħu jisfaw vittmi ta' frodi. L-iskandlu riċenti ta' Facebook u Cambridge Analytica qajjem kuxjenza li d-dejta tista' tintuża ħażin jekk ma tkunx protetta sew. Permezz tar-Regolament Ġenerali dwar il-Protezzjoni tad-Dejta, iċ-ċittadini se jkunu jistgħu jibbenefikaw minn protezzjoni akbar tad-dejta personali permezz ta': Il-passi li jmiss: Il-Kummissjoni qed tistieden il-mexxejja tal-UE biex jiżguraw li l-awtoritajiet nazzjonali jattwaw b'urġenza l-passi kollha li fadal u li huma meħtieġa biex iħejju għall-applikazzjoni tar-regoli l-ġodda fl-Istati Membri kollha. Regolament dwar il-Privatezza Elettronika: Flimkien mar-Regolament Ġenerali dwar il-Protezzjoni tad-Dejta, ir-Regolament dwar il-Privatezza Elettronika propost f'Jannar 2017, li bħalissa qed jiġi nnegozjat fil-Parlament Ewropew u fil-Kunsill, huwa essenzjali ħalli ma tintilifx il-kunfidenzjalità tal-komunikazzjonijiet onlajn tal-Ewropej. Ir-regoli l-ġodda se japplikaw kemm għall-operaturi tradizzjonali tat-telekomunikazzjoni kif ukoll tas-servizzi onlajn, bħall-posta elettronika, il-messaġġi istantanji jew servizzi tal-vuċi onlajn. Dan ifisser li mingħajr il-kunsens tal-utent, l-ebda fornitur ta' servizz ma jkun jista' jaċċessa l-apparat li jkun qed juża. Il-passi li jmiss: Il-Kummissjoni qed tħeġġeġ lill-Kunsill biex jaqbel malajr dwar il-pożizzjoni tiegħu fin-negozjar tar-Regolament dwar il-Privatezza elettronika, sabiex in-negozjati mal-Parlament Ewropew ikunu jistgħu jibdew sa Ġunju 2018, bil-ħsieb li l-istess Regolament jiġi adottat sa tmiem l-2018. Il-passi meħtieġa biex jitlesta Suq Uniku Diġitali funzjonali Minn meta tnediet l-Istrateġija tas-Suq Uniku Diġitali f'Mejju 2015, il-Kummissjoni ressqet proposti għad-29 inizjattiva kollha identifikati bħala essenzjali għal Suq Uniku Diġitali li jiffunzjona. Il-benefiċċji diġà qed jitgawdew miċ-ċittadini, pereżempju permezz żieda ta' erba' darbiet fl-użu tad-dejta meta jivvjaġġaw fi Stati Membri oħrajn bis-saħħa tat-tneħħija tat-tariffi tar-roaming. Kumplessivament is-Suq Uniku Diġitali jista' jikkontribwixxi EUR 415-il biljun fis-sena għall-ekonomija tagħna u joħloq mijiet ta' eluf ta' impjiegi ġodda. B'mod partikolari, il-Kummissjoni qed tistieden lill-mexxejja tal-UE biex jiddiskutu u jagħtu l-orjentazzjoni strateġika tagħhom bil-ħsieb li: B'mod aktar ġenerali, il-proposti pendenti l-oħra kollha dwar is-Suq Uniku Diġitali għandhom jiġu maqbula sa tmiem l-2018, f'konformità mal-appell tal-Kunsill Ewropew ta' Ottubru 2017. Dawn jinkludu, pereżempju, il-modernizzazzjoni tar-regoli tal-UE dwar id-drittijiet tal-awtur biex jipproteġu aħjar lill-awturi onlajn u jiġi ffaċilitat l-aċċess għal xogħolijiet Ewropej bejn il-fruntieri. Sfond L-UE diġà ġabet fi tmiemhom it-tariffi tar-roaming bil-mowbajl fl-UE u ppermettiet lill-Ewropej jivvjaġġaw madwar l-UE bl-abbonamenti onlajn tagħhom għal films, sensiliet televiżivi, logħob tal-vidjo, mużika, programmi tal-isports jew kotba elettroniċi. Sa mid-9 ta' Mejju 2018, l-Istati Membri kellhom jibdew japplikaw l-ewwel leġiżlazzjoni għall-UE kollha dwar iċ-ċibersigurtà — id-Direttiva dwar is-Sigurtà tan-Netwerks u tas-Sistemi ta' Informazzjoni (id-Direttiva NIS) — li se titlesta b'sett wiesa' ta' miżuri għal ċibersigurtà aktar b'saħħitha fl-UE. Dan jinkludi proposta għal Aġenzija tal-UE għaċ-Ċibersigurtà biex tgħin lill-Istati Membri jindirizzaw l-attakki ċibernetiċi, kif ukoll skema ta' ċertifikazzjoni Ewropea ġdida li se tiżgura li l-prodotti u s-servizzi fid-dinja diġitali jkunu sikuri biex jintużaw. F'Diċembru 2018, bis-saħħa ta' regoli ġodda kontra l-imblukkar ġeografiku mhux ġustifikat, il-konsumaturi mhux se jibqgħu jiffaċċjaw ostakoli biex jixtru prodotti jew servizzi onlajn fl-UE. Għan-negozji, dan ifisser iktar ċertezza legali fl-operazzjonijiet transfruntiera tagħhom. F'April 2018, il-Kummissjoni ppreżentat l-azzjonijiet kollha tas-Suq Uniku Diġitali li kien fadal u b'mod partikolari ppreżentat approċċ Ewropew għall-futur tal-Intelliġenza Artifiċjali, miżuri kontra d-diżinformazzjoni, inkluż Kodiċi ta' Prattika dwar tad-Diżinformazzjoni għall-UE kollha, kif ukoll il-kundizzjonijiet għall-imparzjalità u t-trasparenza fl-ekonomija tal-pjattaformi onlajn imfassla biex iwasslu għal ambjent favur l-innovazzjoni għan-negozji tal-UE. B'mod parallel, ir-Regolament Ġenerali dwar il-Protezzjoni tad-Dejta ġie adottat f'Diċembru 2015 b'perjodu ta' tranżizzjoni ta' sentejn li kellu jippermetti lill-Istati Membri u lill-awtoritajiet tagħhom ikunu kompletament lesti meta jidħol fis-seħħ fil-25 ta' Mejju 2018. F'Jannar 2018, il-Kummissjoni ppubblikat ukoll gwida biex tiġi ffaċilitata l-applikazzjoni tar-regoli l-ġodda tal-protezzjoni tad-dejta madwar l-UE. Għal aktar tagħrif Skeda informattiva: Suq Uniku Diġitali għall-Ewropej kollha Skeda informattiva: Skeda ta' żmien - Is-Suq Uniku Diġitali, l-azzjonijiet tal-Kummissjoni Ewropea mill-2015 Skeda informattiva: Regoli tal-privatezza iktar b'saħħithom għall-komunikazzjonijiet elettroniċi Komunikazzjoni dwar it-tlestija ta' Suq Uniku Diġitali fdat għall-kulħadd